Agata Solernou Viñolas, secretària tècnica
S'analitzen les Propostes de resolució que són objecte de l'ordre del dia.
Proposta de resolució d'incident d'execució de la Resolució 171/2018
La senyora Elisabet Samarra, ponent de la Proposta de resolució de l'incident d'execució formulat en relació amb la Resolució 171/2018, de 12 de juliol, per l'Ajuntament de Sant Feliu de Llobregat en què es sol·licita una ampliació del termini per executar la resolució exposa la fonamentació que es considera justificada atès que per al lliurament de la informació relativa al desglossament anual de despeses i factures, amb càrrec a les aportacions econòmiques als grups polítics des de l'any 2011 al 2016, ha de requerir la documentació als grups municipals i es considera que la coincidència amb el període estival dificulta aquest trasllat.
Proposta de resolució d'estimació parcial de la Reclamació 171/2018
La senyora Elisabet Samarra, ponent de la Proposta de resolució d'estimació relativa a la Reclamació 171/2018, que s'ha plantejat contra la Diputació de Barcelona, en la qual es demana informació sobre la quantitat aportada per la Diputació de Barcelona als grups polítics des del 1985 fins al 2017 i la justificació de la despesa feta pels grups amb factures incloses, des del 2015 fins al 2017, exposa els elements més destacats de la tramitació d'aquesta reclamació respecte altres expedients en què la informació també relativa a les aportacions a grups polítics representats en ens locals.
Proposta de resolució d'estimació de la Reclamació 185/2018
La senyora Elisabet Samarra, ponent de la Proposta de resolució d'estimació relativa a la Reclamació 185/2018, que s'ha plantejat contra l'Ajuntament de Pallejà, en la qual es demanava informació sobre les quantitats atorgades per l'Ajuntament als grups municipals des de l'any 1985 fins a finals de l'any 2017 i els justificants dels portaveus conforme han rebut aquestes quantitats, exposa els elements més destacats d'aquest procediment en relació amb la Proposta que ha estat objecte d'anàlisi del punt anterior de l'ordre del dia en què la informació reclamada és també relativa a les aportacions als grups municipals.
Proposta de resolució de finalització de la Reclamació 204/2018 per pèrdua d'objecte
El senyor Josep Mir, ponent de la Proposta de resolució de finalització relativa a la Reclamació 204/2018 que s'ha plantejat contra l'Ajuntament de Sant Vicens dels Horts, en la qual es demana informació sobre els contractes i preu de material de neteja viària i residus, que ha estat lliurada en el marc del procediment de reclamació, exposa els elements més rellevants de la seva tramitació.
Proposta de resolució de finalització de la Reclamació 225/2018 per pèrdua d'objecte
El senyor Josep Mir, ponent de la Proposta de resolució de finalització relativa a la Reclamació 225/2018, que s'ha plantejat contra el Consell de Col·legis d'Infermeres i Infermers de Catalunya, en la qual es reclamaven les actes dels dos últims processos electorals, exposa els elements de tramitació que duen a finalitzar per pèrdua sobrevinguda de l'objecte, tenint en compte que durant la tramitació de la reclamació per la Comissió el Consell de Col·legis ha acreditat que no ha celebrat processos electorals de conformitat amb la normativa que regeix la composició i designació dels seus òrgans de govern.
Proposta de resolució de desestimació parcial de la Reclamació 226/2018
El senyor Josep Mir, ponent de la Proposta de resolució de desestimació relativa a la Reclamació 226/2018, que s'ha plantejat contra el Departament d'Ensenyament de la Generalitat de Catalunya, en la qual es demanava informació relativa a actuacions i manifestacions a centres educatius entorn a l'1 d'octubre de 2017, exposa la fonamentació que duu a la desestimació parcial de la reclamació, perquè la major part de la informació sol·licitada ja ha estat lliurada a la persona reclamant, que té la condició de periodista, en el marc del procediment, i la pendent afecta els límits legals de la seguretat pública i dels drets dels menors d'edat.
Proposta de resolució de finalització de la Reclamació 236/2018 per pèrdua d'objecte
El senyor Josep Mir, ponent de la Proposta de resolució de finalització relativa a la Reclamació 236/2018 per pèrdua d'objecte que s'ha plantejat contra la Fundació Tarragona 2017 en la qual es reclamaven les despeses causades a la Fundació pels viatges de l'Alcalde de Tarragona, relaciona els principals aspectes de la tramitació que motiven la finalització per pèrdua sobrevinguda de l'objecte de la reclamació, atès que se li ha lliurat la informació reclamada en el marc d'aquest procediment.
Proposta de resolució d'estimació de la Reclamació 244/2018
El senyor Josep Mir, ponent de la Proposta de resolució d'estimació relativa a la Reclamació 244/2018, interposada contra la Universitat Pompeu Fabra en la qual es demanen diversos documents usats per a la docència, exposa el detall de la informació sol·licitada i la fonamentació que duu a l'estimació de la reclamació i a la necessitat de retrotreure el procediment de sol·licitud de la informació en relació amb una part de la informació sol·licitada.
Proposta de resolució de finalització de la Reclamació 246/2018 per pèrdua d'objecte
El senyor Josep Mir, ponent de la Proposta de resolució de finalització relativa a la Reclamació 246/2018 per pèrdua d'objecte, que s'ha plantejat contra el Consell Comarcal del Segrià, en la qual es demanava accés a uns comunicats sobre incidències horàries que afectarien la persona reclamant, relaciona els elements de tramitació que duen a la finalització del procediment, atès que s'ha posat de manifest que aquests comunicats foren únicament comunicacions telefòniques i no notificacions d'incidències horàries.
Proposta de resolució d'estimació de la Reclamació 247/2018
El senyor Josep Mir, ponent de la Proposta de resolució d'estimació de la Reclamació 247/2018, formulada respecte l'Ajuntament de Vilallonga del Camp, en la qual la informació reclamada és la còpia de la llicència de primera ocupació d'un habitatge, exposa la fonamentació que duu a estimar la reclamació i posa de manifest la manca de col·laboració de l'Ajuntament que no ha emès informe ni tramès l'expedient relatiu a aquest expedient.
Proposta de resolució d'inadmissió de la Reclamació 285/2018
El senyor Josep Mir, ponent de la Proposta de resolució d'inadmissió de la Reclamació 285/2018 que s'ha plantejat contra l'Ajuntament de l'Arboç, en la qual es demanava un informe de legalitat de la Secretaria Municipal, exposa la fonamentació que duu a inadmetre la reclamació, atès que es sol·licita un informe que no és informació preexistent sinó que justament se'n demana la seva emissió.
No hi ha intervencions al torn obert de paraules